Тимербулатов Мәхмүт Вил улының фәнни эшмәкәрлеге ҡорһаҡ ҡыуышлығы, ҡорһаҡ арты арауығы ағзаларының ауырыуҙары һәм зарарланыуы ваҡытында лапароскоп ярҙамында һәм ағзаларҙы һаҡлап ҡалған операциялар яһау ысулдарын эшләүгә, йыуан эсәк ауырыуҙарын диагностикалау һәм дауалау алымдарын камиллаштырыуға арналған. Мәхмүт Вил улы ҡатнашлығында талаҡтың, бөйөр өҫтө биҙҙәренең зарарланыуы һәм ауырыуҙары ваҡытында уларҙы һаҡлап ҡалған һәм эндохирургик операция ысулдары, үт юлдары декомпрессияһын бөтөрөүҙә операция алымдары эшләнә. 400‑ҙән ашыу фәнни һәм фәнни-методик хеҙмәт, 12 монография һәм абдоминаль имгәнеүҙәр хирургияһы, колопроктология, миниинвазив хирургия өлкәһендә 35 уйлап табыу авторы.